text: Carnissers i Xarcuters de Catalunya confien en la tradició del Dijous Gras per assolir les expectatives de vendes - RÀDIO COMERÇ
  Carnissers i Xarcuters de Catalunya confien en la tradició del Dijous Gras per assolir les expectatives de vendes
  Avui dijous 11 de febrer se celebra Dijous Gras i els Carnissers i Xarcuters de Catalunya ja ho tenen tot a punt per a la seva festa grossa. Aquest any, malgrat la pandèmia, esperen vendre 600.000 botifarres d'ou, l'embotit per excel·lència de la festa de Carnaval i tornen a apostar per les botifarres d'ou d'especialitat per atreure els clients amb gustos més innovadors. Amb aquestes 600.000 botifarres, els xarcuters esperen facturar 2.700.000 €.
  "Aquest darrer any, les vendes de productes de xarcuteria ha crescut entre un 5% i un 8%, però som conscients que aquest no serà un Carnaval normal i que les restriccions i el distanciament social diluiran la festa. Així i tot, confiem en la força de la tradició la botifarra d'ou i esperem situar-nos al voltant de les 600.000 unitats venudes a tot Catalunya al llarg d'aquesta setmana", apunta Pròsper Puig, president de la Federació Catalana de Carnissers, Cansaladers i Xarcuters, i de GremiCarn Barcelona.
  Botifarres per a tots els gustos
  El 80% de botifarres d'ou elaborades a Catalunya es preparen seguint la recepta tradicional, només amb carn marge, panxeta, ous, sal i pebre , mentre que el 20% correspon al segment de botifarres d'ou singulars, que van incrementar la seva demanda ràpidament els primers anys a arribar al mercat i que, actualment, creixen més en varietat que no pas en quilos elaborats i venuts.
  "Fa 30 anys ens vam marcar com a fita, estendre la botifarra d'ou, un embotit de les comarques barcelonines, per tot Catalunya i ho hem aconseguit. Com a mostra, el fet que aquest any les dues botifarres d'ou guanyadores del nostre concurs són de Tremp i Girona. Ara, el nostre objectiu es aconseguir el mateix amb el farcit de carnaval, una de les peces importants del nostre ric receptari d'embotits tradicionals catalans, un segment de la xarcuteria que anualment representa més del 40% de facturació als nostres comerços", conclou Pròsper Puig.